Henrik Høegh (V), 2010-04-08:
Tak for det.
I dag førstebehandler vi det fremsatte beslutningsforslag om, at regeringen skal fremsætte et forslag, der fører til forbud mod, at fødevarer, der er fremstillet ved tvangsfodring af dyr, kan importeres til og sælges i Danmark.
Lad mig indledningsvis slå fast, at regeringen deler forslagsstillernes ønske om, at vores landbrugsdyr skal leve under fornuftige forhold.
I Danmark har vi i mange år anset tvangsfodring af dyr som dyrevelfærdsmæssigt betænkeligt, når det sker i opfedningsøjemed.
Den danske dyreværnslov indeholder derfor også et forbud mod tvangsfodring af dyr, medmindre det sker for at behandle dyr mod sygdom.
Den danske dyreværnslovs bestemmelser kan imidlertid alene håndhæves i Danmark.
Der eksisterer en række internationale regler om produktion og salg af foie gras.
Dem vil jeg redegøre for, og på baggrund heraf vil jeg give regeringens vurdering af, hvad der er regeringens råderum i forhold til det fremsatte forslag.
EU's regelsæt om dyrevelfærd indeholder ikke et forbud mod tvangsfodring og dermed mod produktion af foie gras.
EU har dog tiltrådt Europarådets konvention om beskyttelse af dyr, der holdes til landbrugsformål.
Konventionen angiver rammerne for, hvordan landbrugsdyr skal behandles.
Med hjemmel i denne er der i 1999 udarbejdet anbefalinger om gæs og moskusænder samt krydsninger heraf.
Under udarbejdelsen af anbefalingerne var tvangsfodring af dyr genstand for megen debat.
Nogle lande, deriblandt Danmark, fandt, at tvangsfodring skulle forbydes, men andre fandt det helt afgørende at kunne fortsætte produktionen.
Og da disse konventioner skal vedtages i enstemmighed, endte det derfor med et kompromis, som betød, at de lande, der producerede foie gras ved tvangsfodring, blev opfordret til at forske i alternative metoder, der ikke kræver tvangsfodring.
Samtidig fastsætter anbefalingerne, at produktionen af foie gras, indtil alternative metoder er udviklet, kan foregå i de områder, der havde en produktion på det tidspunkt, hvor anbefalingerne trådte i kraft.
Således indeholder hverken EU's eller Europarådets regelsæt et forbud mod produktion af foie gras.
Tværtimod er der tale om en tilladt produktion, selv om Europarådets bestemmelser sætter begrænsninger for, hvor og hvordan produktionen må foregå.
Hvis der sættes fokus på dyrevelfærden alene, ville vi i Danmark ønske et forbud mod import og salg af foie gras og kød fra dyr, der har været tvangsfodret som et led i foie gras-produktionen.
Produktion og afsætning af foie gras er imidlertid reguleret af andre EU-regler, der forhindrer os i at gennemføre et forbud.
I henhold til samhandelsreglerne må et EU-land ikke fastsætte nationale regler for indførsel af animalske fødevarer fra et andet EU-land, hvis reglerne for produktion og afsætning er fuldt harmoniserede i EU.
Reglerne for produktion og afsætning af fjerkrækød er fuldt harmoniserede i EU, og et EU-land må derfor ikke forbyde eller fastsætte nationale regler for indførsel af bl.a. fjerkrækød, og selvfølgelig herunder foie gras, fra andre EU-lande, idet kødet er frit omsætteligt i hele EU.
Det er kun muligt at stille særlige betingelser ved indførsel, hvis fødevarer fra et andet EU-land ved sædvanlig anvendelse indebærer en risiko for menneskers sundhed.
Foie gras og kød fra fjerkræ, der har været anvendt ved produktion af foie gras, udgør som hovedregel ikke nogen risiko for menneskers sundhed.
Derudover er vi i Danmark også medlem af WTO, og WTO's regler fastsætter, at medlemslandene har en indskrænket ret til at forbyde eller fastsætte regler for import af dyr og planter samt produkter heraf, i det omfang det er nødvendigt for at beskytte menneskers, dyrs eller planters sundhed, og forbuddet eller reglerne skal være videnskabeligt begrundede.
Importrestriktioner, der ikke er videnskabeligt begrundede, anses som tekniske handelshindringer.
Sagt med andre ord: Vi ville også få problemer i forhold til WTO med et forbud.
Et forbud mod import af foie gras, der alene er etisk begrundet, ville således blive vurderet som en teknisk handelshindring.
Jeg skal ikke lægge skjul på, at vi gerne ser et forbud mod foie gras-produktion, men jeg må altså konkludere, at Danmark ikke kan forbyde import fra andre EU-lande eller fra tredjelande af lovligt produceret foie gras eller kød fra dyr, der har været anvendt til produktion af foie gras.
Af de nævne årsager skal jeg herved meddele, at vi i regeringen ikke kan støtte forslaget.
Jeg vil gerne til sidst understrege, at vi er indstillet på at arbejde for, at alle foie gras-produkter skal mærkes, både fra dyr, der har gået på friland, og fra dyr, der er produceret indendørs.
Der er nemlig i dag kun krav om mærkning til frilandsdyr, og det finder vi ikke rigtigt.
Derfor går vi ind for mærkning af begge produkter, og det vil vi arbejde for.